A kápolnai csatában az ő dandára foglalta el Kápolnát. Április 19-én a nagysallói ütközetet követően Kéménd mellett vereséget szenvedett a Gáspár András ezredes vezette VII. hadtest egyik hadosztályától. Május végén dandárja átkerült az I. hadtestbe, és Julius Jacob von Haynau parancsára június 8-án megszállta Csornát. Kmety György, a VII. honvéd hadtest hadosztályparancsnoka kémek útján értesült Wyss dandárának Csornára érkezéséről, és elhatározta, hogy a magyar parancsnokság értesítése nélkül megtámadja őket. A június 13-án lezajlott csornai ütközetben a császári csapatok vereséget szenvedtek, az ütközetben maga Wyss tábornok is életét vesztette.